Podlitiek: Vrede, vlugte en burgerlike teenwigte | Maroela Media
Die Podlitiek-span is terug in die virtuele ateljee, en oorweeg hierdie week wat aan die gang is, waaronder die terugkeer na die nuwe normaal – hiermee word nie 'n normaal van maskers en temperatuurgeweertjies bedoel nie, maar eerder die normaal van die ANC wat ons geld wil steel, die ANC wat ons geld in werklikheid steel, en buitelandse beleidstellings.
Die episode begin met 'n ontleding van voorgeskrewe bates en die uitwerking wat dit dreig om op die Suid-Afrikaanse ekonomie te hê. Hermann het onlangs 'n briefwisseling met 'n toonaangewende sakeleier rakende voorgeskrewe bates gevoer, en hy lei 'n segment in oor die gevaar van voorgeskrewe bates, maar bowenal, die gevaar van groot maatskappye wat nie hul kant bring in die stryd teen finansiële despotisme nie.
'n Volgende storie handel oor die ANC wat nasionale fondse aangewend het vir sy skynbare pretrit na Zimbabwe, om te gaan ondersoek instel in waarmee die beleërde buurman na ons noorde besig is. Die Podlitiek-span meen dat die gemiddelde ANC-lid nie meer weet wat die verskil tussen staatsgeld en partygeld is nie, en dit is maar net nog 'n lig wat geskyn kan word op die kommerwekkende tendens van 'n eenpartymonster waarteen die Suid-Afrikaner daagliks 'n stryd én 'n bestaan moet voer.
Derdens loer die Podlitiek-span na 'n internasionale storie, die Abraham-verdrag wat onderteken is tussen Israel en Bahrein en Koeweit. Hierdie verdrag beloof vrede tussen die lande, en is nog 'n stap in die rigting van bestendiging vir Israel, wat homself vir baie lank baie alleen in die Midde-Ooste moes bevind wat vriende betref. Beteken hierdie verdrag vriendskap? Podlitiek is nie so seker nie, maar stel nietemin ondersoek in.